Polisiestasie van wapens beroof(Argieffoto: SA Polisie/Facebook) Alle moontlike hulpbronne is gemobiliseer om te verseker dat die rowers wat ‘n polisiestasie in Mpumalanga beroof het, vasgetrek word. Só het lt.genl. Semakaleng Daphney Manamela, provinsiale polisiekommissaris, gesê nadat die Kwaggafontein-polisiestasie Woensdagaand beroof is. Sy het die versekering gegee dat die rowers blitsig vasgetrek sal word. Volgens berigte het ses verdagtes op die polisiestasie toegeslaan. Daar is glo met haelgewere, R5-aanvalsgewere, handwapens en ammunisie op die vlug geslaan. Polisiebeamptes is glo ook van hul selfone beroof. Die provinsiale polisie wou egter nie meer besonderhede oor die voorval bekend maak nie. Brig. Selvy Mohlala polisiewoordvoerder, het net bevestig ‘n ondersoek is aan die gang en dat daar later meer inligting bekend gemaak sal word.